
	Παρουσίαση του βιβλίου της Αίγλης Καμμίτση 

H ΕΙΚΟΝΑ ΤΗΣ ΚΥΠΡΟΥ
μέσα από τους γάλλους λογοτέχνες του 19ου αιώνα
-----------------
L’ IMAGE DE CHYPRE
à travers les auteurs Français du XIXe siècle

στο Σπίτι της Κύπρου

Πολλοί ήταν οι άνθρωποι των Γραμμάτων και οι φίλοι της κ. Αίγλης Καμμίτση που παρακολούθησαν την Τρίτη 7 Ιουνίου 2016, στο Σπίτι της Κύπρου, την παρουσίαση του δίγλωσσου βιβλίου της, με τίτλο H ΕΙΚΟΝΑ ΤΗΣ ΚΥΠΡΟΥ μέσα από τους Γάλλους λογοτέχνες του 19ου αιώνα / L’ IMAGE DE CHYPRE à travers les auteurs Français du XIXe siècle, που κυκλοφορεί από τις εκδόσεις Ιωλκός. Η εκδήλωση συνδιοργανώθηκε από το Σπίτι  της Κύπρου και το Γαλλικό Ινστιτούτο Ελλάδος και πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.
Τη συγγραφέα καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου η οποία προλογίζοντας την εκδήλωση έδωσε στοιχεία για τη  ζωή και το έργο της.
Στην πολύχρονη και πολυσχιδή κοινωνική, πολιτική, πολιτιστική, πνευματική και εκπαιδευτική προσφορά της κ. Καμμίτση αναφέρθηκε, κατά τον χαιρετισμό του, ο Πρέσβης της Κυπριακής Δημοκρατίας κ. Κυριάκος Κενεβέζος, ο οποίος επεσήμανε, μεταξύ άλλων, τη συμβολή του έργου της στη διαμόρφωση ισχυρότερων δεσμών φιλίας μεταξύ της Κύπρου και της Γαλλίας.
Σε σύντομη παρέμβασή του ο εκδότης κ. Κωνσταντίνος Κορίδης, αφού έκανε αναφορά στους παλαιούς και ισχυρούς δεσμούς των εκδόσεων Ιωλκός με την Κύπρο και τους Κύπριους δημιουργούς ευχαρίστησε τη συγγραφέα για την αγαστή συνεργασία, έτσι ώστε το αποτέλεσμα της έκδοσης να δικαιώνει και τις δύο πλευρές.
Για το βιβλίο μίλησαν ο Αναπληρωτής Καθηγητής Νεότερης Ιστορίας του Πανεπιστημίου Νεάπολις Κύπρου, πρώην Πρέσβης της Κυπριακής Δημοκρατίας, κ. Γιώργος Γεωργής και ο Διδάκτωρ του Εθνικού και Καποδιστριακού Πανεπιστημίου Αθηνών, συγγραφέας, Διευθυντής των Εκδόσεων Στοχαστής και του Περιοδικού Τετράδια, κ. Λουκάς Αξελός.
Με αφορμή τη μελέτη της κ. Καμμίτση, ο κ. Γεωργής επιχείρησε, καταρχάς, στην εισήγησή του, μια εμπεριστατωμένη καταγραφή των διαχρονικών ιστορικών σχέσεων της Κύπρου με τη Γαλλία, την οποία χαρακτήρισε ως μια από τις ιστορικές μητροπόλεις της Κύπρου, και μια περιεκτική αναφορά στο περιεχόμενο του βιβλίου, το οποίο αποτελεί ένα υποδειγματικό πρότυπο μελέτης και ανάδειξης των σχέσεων αυτών. 
Κατά την παρουσίαση του βιβλίου, ο κ. Αξελός, ανέφερε ότι πρόκειται για μια μελέτη που υπηρετεί πιστά τον τίτλο της και την οποία η συγγραφέας έφερε εις πέρας αποτελεσματικά,  μελετώντας συστηματικά το πρωτογενές υλικό αναφοράς. 
Ακολούθησε ανάγνωση αποσπασμάτων και ποιημάτων από τις ηθοποιούς Κατερίνα Διδασκάλου και Εβελίνα Αραπίδη.
[bookmark: _GoBack]Κατά την αντιφώνηση της η κ. Καμμίτση, αφού ευχαρίστησε όλους όσοι συνέβαλαν στην έρευνα, τη συγγραφή, την έκδοση και την παρουσίαση του βιβλίου της, ανέφερε ότι η επιλογή της να αναζητήσει αναφορές για την Κύπρο στο έργο μεγάλων και σπουδαίων Γάλλων λογοτεχνών του 19ου αιώνα, που προβάλλουν την εικόνα του νησιού ως πηγή λογοτεχνικής έμπνευσης και δημιουργίας, οφείλεται στο γεγονός ότι πρόκειται για μια μεταβατική περίοδο η οποία έθεσε τις βάσεις για όλα τα λογοτεχνικά, καλλιτεχνικά και κοινωνικά κινήματα τα οποία υπάρχουν και επηρεάζουν κάθε πνευματική δραστηριότητα μέχρι την εποχή μας.

